Ajka város Önkormányzata Képviselő-testületének a 7/2023.(II.15.) önkormányzati rendelettel módosított
20/2015.(VII.23.) önkormányzati rendelete

az „Ajka” helységnév, valamint az Önkormányzat jelképeinek használatáról

Ajka város Önkormányzatának Képviselő-testülete Alaptörvény 32. cikk (2) bekezdésében kapott felhatalmazás alapján, a 31.§ tekintetében a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

I. Fejezet

Általános rendelkezések

1. A rendelet célja

1.§ 

 

2. A rendelet személyi hatálya

2. § 
A rendelet hatálya kiterjed azon természetes személyekre, valamint jogi személyiségű és jogi személyiség nélküli szervezetekre, intézményekre, gazdasági vagy egyéb társaságokra, egyéni cégekre, akik / amelyek az „Ajka” nevet, vagy annak toldalékos formáját, Ajka város címerét, zászlóját, lobogóját használni kívánják. 

II. Fejezet

Az „Ajka” névnek és a név toldalékos formájának felvétele, használata,

a felvétel és használat engedélyezése

3. Az „Ajka” névnek és a név toldalékos formájának felvétele és használata

3. § (1) 
Az „Ajka” nevet vagy annak bármely toldalékos formáját (a továbbiakban együtt: „Ajka” név) a 2. § - ban megjelölt jogalanyok elnevezésükhöz, tevékenységükhöz vagy tevékenységük során, valamint működésükkel összefüggésben bármilyen formában (pl.: fantázianévhez) csak engedéllyel vehetik fel vagy használhatják (a továbbiakban együtt: névhasználat).

Engedélyköteles akkor is a névhasználat, ha az „Ajka” nevet emblémán, jelvényen, kiadványon, egyéb terméken, más dísz- vagy emléktárgyon kívánják használni.

(2) 
A névhasználat csak akkor engedélyezhető, ha a kérelmező 

a) lakóhelye, tartózkodási helye, székhelye, telephelye, működési helye Ajka város közigazgatási területén van,

b) Ajka várossal kapcsolatos termékeken, kiadványokon kívánja használni.

(3) 
A névhasználat engedélyezésének minősül, ha Ajka város Önkormányzata (a továbbiakban: Önkormányzat) az általa alapított intézmény vagy gazdasági társaság, egyéb szervezet elnevezésében a „Ajka” név feltüntetéséről rendelkezik.

(4) 
Nem kell az Önkormányzat engedélye a tömegközlekedési eszköz megállója nevének feltüntetésével megvalósuló névhasználathoz.

4. Az engedélyezési eljárás

4. § (1) 
A névhasználat iránti kérelmet Ajka város Önkormányzatának polgármesteréhez kell benyújtani.

(2) 
A kérelemnek tartalmaznia kell:

a) a kérelmező nevét/megnevezését, 

b) a kérelmező lakóhelyét,/ tartózkodási helyét/ székhelyét,/ telephelyét/működési helyét,

c) a kérelmező tevékenységi körét,

d) a névhasználat időtartamát a 7.§-ban meghatározottak szerint,

e) a névhasználat célját,

f) a névhasználat módját, 

g) ha a kérelmező cégnév, fantázianév vagy valamilyen más megnevezés részeként kívánja az „Ajka” nevet használni, akkor a cégnév, fantázianév vagy a más megnevezés teljes szövegét és

h) a névhasználat jogszerűségért vagy rendeltetésszerűségéért felelős személy nevét és beosztását a kérelmező szervezetnél.

(3) 
Nem természetes személy kérelmezőnek a kérelméhez csatolnia kell a létesítő okirata másolatát. 

(4) 
Amennyiben a név embléma, jelvény, kiadvány, egyéb termék vagy dísz- és ajándéktárgy termék megjelölését szolgálja, a kérelemhez csatolni kell az adott tárgy tervét színes rajzon, 20x20 cm-es méretben, feltüntetve a tényleges méreteket és a nagyítás/kicsinyítés léptékét is.

5. § 
A névhasználatra vonatkozó engedélynek tartalmaznia kell:

a) az engedélyes nevét/cégnevét, 

b) az engedélyes lakóhelyét/székhelyét,/tartózkodási helyét/székhelyét,/ telephelyét/működési helyét,

c) az engedélyezett névhasználat pontos szövegét,

d) a névhasználat időtartamát a 7.§-ban meghatározottak szerint,

e) a névhasználat célját,

f) a névhasználat módját,

g) az engedély visszavonhatóságára történő figyelmeztetést és a lehetséges okainak a felsorolását.

6. § 
A képviselő-testület a névhasználati kérelmet elutasítja, ha a kérelmező által végezni tervezett tevékenység, vagy a névhasználat tervezett célja sérti:

a) Ajka városnak vagy lakosságának az ország határain belüli és azon túli jó hírét, vagy

b) az önkormányzat érdekeit, vagy

c) az állampolgárok érdekeit, vagy

d) a városban tevékenykedő jogi személyek, vagy jogi személyiséggel nem rendelkező szervezetek érdekeit.

7. §
A 
névhasználatra vonatkozó engedély a kérelemben foglaltaknak megfelelően szólhat határozatlan vagy határozott időtartamra. 

8. § (1) Ha a 6.§-ban foglalt kizáró ok az engedélyes tevékenységének gyakorlása-, névhasználata közben merül fel, a képviselő-testület az engedélyt visszavonja, és a névhasználatot megtiltja. 

 (2)
A névhasználat engedélyezése iránti ügyben és az engedély visszavonása ügyében újrafelvételi kérelem nem nyújtható be.
9. § 
Az engedély nélküli vagy az engedély kiadásának megtagadása ellenére történő névhasználatot a jövőre nézve meg kell tiltani. 

10.§ (1) A névhasználat engedélyezése, az engedélyezés megtagadása, az engedély visszavonása és a névhasználat megtiltása a Képviselő-testület hatáskörébe tartozik.
(2) 
A névhasználatra vonatkozó engedélyekről, az engedélyezett névhasználat módjáról, időtartamáról az Ajkai Közös Önkormányzati Hivatal nyilvántartást vezet. 

III. Fejezet

Ajka város címerének használatáról és a használat engedélyezéséről

5. Ajka város címere

11. § (1)

Ajka város egyszerű címere: kék színű, hegyes végű pajzsban, zöld hármas halmon, a pajzs középtengelyében, jobbjában zöld pálmaágat tartó Szűz Szent Borbála vértanú áll, balra tőle az arany torony. Lábai előtt hegyes végű kis ezüst pajzsban nyeleikkel keresztbe tett bányászkalapácsok láthatók.(1. melléklet) 

       (2)  Ajka város díszített címere: a pajzson, lovagi sisakra helyezett arany koronából kiterjesztett szárnyú fehér galamb emelkedik ki. A pajzsot jobbról vörös-ezüst, balról kék-arany foszladék övezi. (2. melléklet)
12. § (1) 
Ajka város címerét csak, mint a városra utaló és díszítő jelképet lehet használni.

(2) 
Ajka város címere a Magyar Köztársaság címerét nem helyettesíti.

(3) 
A címert - a (4) bekezdésben meghatározott kivétellel - a 11. §-ban meghatározottak szerinti hiteles alakban, az ábrázolás hűségének, a mérettartományok és színek pontos megtartása mellett lehet használni vagy alkalmazni.

(4) Indokolt esetben engedélyezhető a címernek a hordozó tárgy anyagában történő vagy egyszínű ábrázolással történő megjelenítése a heraldika általános szabályainak megtartásával.

6. A címer engedéllyel történő használata

13. § (1) A 14. §-ban meghatározott eseteket kivéve kizárólag engedéllyel lehet Ajka város címerét - utaló vagy díszítő jelképként - alkalmazni, vagy használni.

(2) 
Ajka város címerének használata az alábbi felhasználások esetére engedélyezhető:

a) nem az Önkormányzat fenntartásában működő intézmény és társadalmi szervezet által kiadott és az intézményről vagy társadalmi szervezetről szóló kiadványokon, 

b) Ajkát érintő kiadványokon,

c) kulturális és szakmai rendezvényeken, sportrendezvényeken, bajnokságokon, kivéve a 14. § (1) bekezdés f) pontjában meghatározott eseteket,

d) a városra utaló ajándék-, emlék- és dísztárgyakon, kivéve a 14. § (1) bekezdés j) pontjában meghatározott eseteket és

e) az Önkormányzat intézményei, gazdasági társaságai, valamint az általa alapított alapítvány, közalapítvány tulajdonában álló tárgyakon.

8. A címer engedély nélküli használata 

14. § (1) Ajka város címerét - kicsinyített, vagy nagyított méretben az arányok megtartása mellett - külön engedély nélkül - használni lehet:

a) Ajka város zászlaján,

b) az Önkormányzat, az Ajkai Közös Önkormányzati Hivatal, az Önkormányzat által fenntartott intézmények, az Önkormányzat által alapított gazdasági társaságok épületein, tanácskozótermeiben, vezetői irodáiban,
c) az Önkormányzat, az Ajkai Közös Önkormányzati Hivatal, az Önkormányzat által fenntartott vagy működtetett intézmények, valamint az Önkormányzat által alapított vagy részvételével működő gazdasági társaságok által kiadott kiadványokon, 
d) a Képviselő-testület által adományozott díszokleveleken, kitüntetéseken, emléklapokon, emlékplaketteken, jelvényeken,

e) az Önkormányzat ünnepi rendezvényein az állami címer jelentőségét nem kisebbítve, 
f) az Önkormányzat által támogatott kulturális és szakmai rendezvények, sportrendezvények, bajnokságok kiadványain Ajka város Önkormányzatát támogatóként feltüntetve, 
g) a Képviselő-testület, a polgármester, az alpolgármester, a tanácsnokok, a jegyző, az aljegyző, valamint az Ajkai Közös Önkormányzati Hivatal vezető beosztású dolgozói által használt levélpapíron,
h) az Önkormányzat és intézményei, gazdasági társaságai, az Önkormányzat által alapított alapítvány, közalapítványok által használt levélpapíron,
i) az Ajkai polgárőrök karjelzésén, 
j) a Képviselő-testület, polgármester által elfogadott és készíttetett dísz-és ajándéktárgyakon,
k) a nemzetiségi önkormányzatok épületein, tanácskozótermeiben, az általuk kiadott kiadványokon. 

(2) 
A címer művészeti alkotásokon szabadon felhasználható.

7. Az engedélyezési eljárás

15. § (1) 
A címerhasználat iránti kérelmet Ajka város Önkormányzatának polgármesteréhez kell benyújtani.

(2) 
A kérelemnek tartalmaznia kell: 

a) a kérelmező nevét/cégnevét 

b) a kérelmező lakóhelyét/tartózkodási helyét/székhelyét/telephelyét, működési helyét

c) a felhasználás célját,

d) az előállítandó termék, kiadvány stb. mennyiségét,

e) a terjesztés vagy forgalomba hozatal, valamint a felhasználás módját,

f) eseti felhasználásnál a használat helyét,

g) a használat időtartamát a 19.§ meghatározottak szerint,

h) a használat jogszerűségért vagy rendeltetésszerűségéért felelős személy nevét és beosztását a kérelmező szervezetnél.

(3) 
A kérelemhez mellékelni kell a címerrel díszített tárgy, kiadvány nevét.

16. § 
A címerhasználatára vonatkozó engedélynek tartalmaznia kell: 

a) az engedélyes nevét/cégnevét 

b) az engedélyes lakóhelyét/székhelyét/tartózkodási helyét/működési helyét

c) az engedélyezett felhasználási célt,

d) az engedély időtartamát a 18. § -ban meghatározottak szerint,

e) előállítás esetén az engedélyezett termék, kiadvány mennyiségét,

f) a terjesztéssel, a forgalomba hozatal módjával kapcsolatos esetleges kikötéseket,

g) a felhasználással kapcsolatos egyéb kikötéseket,

h) az engedély visszavonásának lehetőségére történő figyelmeztetést a lehetséges okok felsorolásával.

17.§ 
A képviselő-testület a címerhasználati kérelmet elutasítja, ha a kérelmező által végezni tervezett tevékenység, vagy a címerhasználat tervezett célja sérti:

a) Ajka városnak vagy lakosságának az ország határain belüli és azon túli jó hírét, vagy

b)  az önkormányzat érdekeit, vagy

c) az állampolgárok érdekeit, vagy

d) a városban tevékenykedő jogi személyek, vagy jogi személyiséggel nem rendelkező szervezetek érdekeit sérti.

18. §
A 
címerhasználatra vonatkozó engedély a kérelemben foglaltaknak megfelelően szólhat határozatlan vagy határozott időtartamra. 

19. § (1)
Ha a 17.§-ban foglalt kizáró ok az engedélyes tevékenységének gyakorlása-, címerhasználat közben merül fel, a képviselő-testület az engedélyt visszavonja, és a címerhasználatot megtiltja. 
(2)
A címerhasználat engedélyezése iránti ügyben és az engedély visszavonása ügyében újrafelvételi kérelem nem nyújtható be.
20. § (1) A címerhasználat engedélyezéséről, az engedélyezés megtagadásáról, az engedély visszavonásáról és a címerhasználat megtiltásáról Ajka város Önkormányzatának Képviselő-testülete dönt.

(2)A kiadott címerhasználati engedélyekről, azok időtartamáról, módjáról az Ajkai Közös Önkormányzati Hivatal nyilvántartást vezet.
IV. Fejezet

Ajka város zászlója és lobogója használatáról

8. Ajka város zászlója és lobogója használatáról

21. § (1) Ajka város zászlaja: A zászlólap - arányában a zászlórúd felől nézve 1 : 2 arányú téglalap. A zászló színe a 
címerpajzs alapszínével megegyező kék szín. A zászlólap közepén az önkormányzat címere található. A zászlórúd fából készül, natúr színben.

(2)
Az önkormányzat dísz-zászlaja kék selyemből készül, közepén az önkormányzat címere található. A zászlólap vége arannyal rojtozott.

(3)
Az önkormányzat zászlaja esetén az arányt meghatározó téglalap rövidebb oldala 1 méter. 

(4)
A dísz-zászló rúdja fából készül natúr színben. A zászlócsúcs aranyszínű fémből készült.

(5)
Az önkormányzat dísz-zászlaja a városháza képviselő-testületi tanácstermében kerül elhelyezésre.

22. §     Ajka zászlaja vagy lobogója - a 23. §-ban meghatározottak kivételével - kizárólag engedéllyel használható.

23. § (1) 
Ajka város zászlaja / lobogója engedély nélkül használható:

a) az Ajkai Közös Önkormányzati Hivatal, valamint az Önkormányzat intézményei, gazdasági társaságai, alapítványa, közalapítványai tanácskozótermeiben, a Képviselő-testületi és bizottsági üléseken, 
b) az Ajkai Közös Önkormányzati Hivatal zászlórúdján,

c) a nemzetiségi önkormányzatok tanácstermeiben és zászlórúdjain,

d) minden önkormányzati részvételű eseményen,

e) az Ajkai középületek zászlórúdjain, és

(2) 
Ajka város kicsinyített zászlaja vagy lobogója magán, vagy társadalmi, közösségi célokra engedély nélkül használható.

9. Az engedélyezési eljárás

24.§ (1) A zászló- / lobogóhasználat engedélyezése iránti kérelmet Ajka város Önkormányzatának polgármesteréhez kell benyújtani.

 (2) 
A kérelemnek tartalmaznia kell: 

a) a kérelmező nevét/cégnevét 

b) a kérelmező lakóhelyét/tartózkodási helyét/székhelyét/telephelyét, működési helyét

c) a felhasználás célját,

d) az előállítandó termék, kiadvány mennyiségét,

e) a terjesztés vagy forgalomba hozatal, valamint a felhasználás módját,

f) eseti felhasználásnál a használat helyét,

g) használat időtartamát a 27.§-ban meghatározottak szerint,

h) használat jogszerűségért vagy rendeltetésszerűségéért felelős személy nevét és beosztását a kérelmező szervezetnél.

25. § 
A zászló- / lobogóhasználatra vonatkozó engedélynek tartalmaznia kell: 

a) az engedélyes nevét/cégnevét 

b) az engedélyes lakóhelyét/székhelyét/tartózkodási helyét/működési helyét

c) az engedélyezett felhasználási célt,

d) az engedély időtartamát a 27. § -ban meghatározottak szerint,

e) előállítás esetén az engedélyezett termék, kiadvány mennyiségét,

f) a terjesztéssel, a forgalomba hozatal módjával kapcsolatos esetleges kikötéseket,

g) a felhasználással kapcsolatos egyéb kikötéseket,

h) az engedély visszavonásának lehetőségére történő figyelmeztetést a lehetséges okok felsorolásával.

26.§ 
A képviselő-testület a zászló- / lobogóhasználat iránti kérelmet elutasítja, ha a kérelmező által végezni tervezett tevékenység, vagy a zászló- / lobogóhasználat tervezett célja sérti:

a) Ajka városnak vagy lakosságának az ország határain belüli és azon túli jó hírét, vagy

b)  az önkormányzat érdekeit, vagy

c) az állampolgárok érdekeit, vagy

d) a városban tevékenykedő jogi személyek, vagy jogi személyiséggel nem rendelkező szervezetek érdekeit.

27. §
A 
zászló- / lobogóhasználatra vonatkozó engedély a kérelemben foglaltaknak megfelelően szólhat határozatlan vagy határozott időtartamra. 

28. § (1)
Ha a 26.§-ban foglalt kizáró ok az engedélyes tevékenységének gyakorlása-, névhasználata közben merül fel, a képviselő-testület az engedélyt visszavonja, és a zászló- / lobogóhasználat megtiltja. 
(2)
A zászló- / lobogóhasználat engedélyezése iránti ügyben és az engedély visszavonása ügyében újrafelvételi kérelem nem nyújtható be.
29. § 
Az engedély nélküli vagy az engedély kiadásának megtagadása ellenére történő zászló- / lobogóhasználatot a jövőre nézve meg kell tiltani. 

30. § (1) A zászló- / lobogóhasználat engedélyezéséről, az engedélyezés megtagadásáról, az engedély visszavonásáról és a zászló- / lobogóhasználat megtiltásáról Ajka város Önkormányzatának Képviselő-testülete dönt.

(2) A kiadott zászló-/lobogó használati engedélyekről, azok időtartamáról, módjáról az Ajkai Közös Önkormányzati Hivatal nyilvántartást vezet.
V. Fejezet 

„Ajka” helységnév és az önkormányzat jelképeinek használatára vonatkozó szabályok megszegése

31.§
  (1)  A közösségi együttélés alapvető szabályait sértő magatartást követ el az, aki Ajka város nevét, annak ragozott, toldalékos formáját elnevezésében vagy bármely általa előállított, forgalmazott termék megnevezésében a rendeletben meghatározott kivétellel engedély nélkül veszi fel vagy használja.

(2)  A közösségi együttélés alapvető szabályait sértő magatartást követ el az, aki az önkormányzat címerét, zászlaját, lobogóját engedély nélkül, engedélytől eltérően, illetve e rendelet 23.§ (2) bekezdésében meghatározottak kivételével nem hiteles alakban vagy annak méltóságát sértő módon használja, állítja elő vagy hozza forgalomba.

(3) 
Az e rendelettel szabályozott név- és jelképhasználat jog-és rendeltetésszerű használatát, a rendeletben foglaltak betartását a polgármester és a jegyző jogosult ellenőrizni.

(4) A rendelet előírásainak megsértőjével szemben a közigazgatási szabályszegések szankcióiról szóló törvényben, valamint a közösségi együttélés alapvető szabályairól szóló önkormányzati rendeletben meghatározott jogkövetkezmények alkalmazandók.

(5) A rendelet előírásainak megsértése esetén indított közigazgatási hatósági eljárásra az általános közigazgatási rendtartásról szóló törvény, a közigazgatási szabályszegések szankcióiról szóló törvény, valamint a közösségi együttélés alapvető szabályairól szóló önkormányzati rendelet rendelkezései irányadók.
.

VI. Fejezet

Záró rendelkezések

32. § 
(1) A rendelet 2015. augusztus 1. napján lép hatályba.

(2) Hatályát veszti:

Ajka város Önkormányzata Képviselő-testületének az „Ajka” helységnév, valamint az önkormányzat jelképeinek használatáról szóló 2/2014.(III.04.) önkormányzati rendelete.

Ajka, 2015. július 6.  

Schwartz Béla





Dr. Jáger László 

               polgármester                                                                             jegyző

A rendelet kihirdetésének napja: 2015. július 23.

1. melléklet a 20/2015. (VII.23.) önkormányzati  rendelethez

2. melléklet a  20/2015. (VII.23) önkormányzati  rendelethez

INDOKOLÁS

I. Fejezethez

    1.§ - 2. § -hoz

A rendelet célja, hogy a „Ajka” város névnek és az Önkormányzat jelképeinek használatát keretek közé szorítsa, a lehető legtöbb felhasználási módot engedélykötelessé tegye. Ennek érdekében a rendeletet alkalmazni kell mindazon természetes személyekre, szervezetekre, intézményekre, jogi személyiség nélküli gazdasági vagy egyéb társaságokra, egyéni cégekre, akik / amelyek a „Ajka” nevet, vagy annak toldalékos formáját, Ajka címerét, körpecsétjét, zászlóját, lobogóját használni kívánják.

A kivételeket az egyes fejezeteken belül külön §-ok szabályozzák.

II. Fejezethez

3. § -hoz

„Ajka” névnek és annak bármilyen toldalékos formájának felvételéhez engedélyt kell kérnie a felhasználónak. A névhasználat érintheti a 2. §-ban meghatározott jogalanyok elnevezését, tevékenységét, használható a tevékenység során, működéssel összefüggésben bármilyen formában. A névhasználatnak ebbe a módjába beletartozhat például a fantázianév felvétele vagy az internetes oldalon történő névhasználat. Engedély kell ahhoz is, ha valaki / valamely szervezet, cég emblémán, jelvényen, kiadványon, egyéb terméken emlék- vagy dísztárgyon kívánja használni a „Ajka” nevet.

Az engedély azonban csak akkor adható meg, ha a kérelmezőnek lakóhelye/székhelye, működési helye, tevékenysége Ajkához kötődik, vagy a kiadványa, egyéb terméke Ajkával kapcsolatos. 

A névhasználatot külön nem kell engedélyezni, hanem a névhasználat engedélyezésének kell tekinteni azt az esetet, amikor az Önkormányzat az általa alapított intézmény vagy gazdasági társaság, egyéb szervezet elnevezésében a „Ajka” név feltüntetéséről rendelkezik.

4. § - 10.§-khoz

A benyújtott kérelem tartalmi elemeit sorolja fel. A kérelemhez – ha a kérelmező nem természetes személy – csatolni kell a kérelmező létesítő okirat másolatát. A létesítő okiratban látható a tevékenységi köre a kérelmezőnek, ami az elbírálás egyik lényeges szempontja.

Az engedély kiadhatóságára, a kiadott engedély tartalmi elemeire tartalmaz szabályokat. Felsorolja azon eseteket, amikor kötelező megtagadni az engedély kiadását. Ha azon körülmények, amelyek alapján az engedély kiadásának megtagadásáról kellene dönteni, az engedély kiadását követően merülnek fel, akkor az engedélyt vissza kell vonni utólag. 

Az engedélyezéssel kapcsolatos minden hatáskör a Képviselő-testületet illeti.

III. Fejezethez

11. § - 12. § -okhoz

Ajka város címerét írja le. 

13. § - 20. § -okhoz

A kizárólagos engedélyezési tárgyköröket határozza meg, valamint taxatívan sorolja fel a külön engedélyt nem igénylő felhasználási eseteket. Az engedély időtartamát állapítja meg. 

A kérelem és az engedély tartalmi elemeit határozza meg, valamint az engedélyezés, az engedély megtagadás, visszavonás, megtiltás eseteit szabályozza.  Az engedélyről történő döntés a Képviselő-testület hatásköre
IV. Fejezethez

21. §-hoz

Ajka zászlajának/lobogójának megjelenési formáját szabályozza.

22. § - 30. § -okhoz

Ajka zászlaja/lobogója kizárólag engedéllyel használható. 

Szabályozza az engedélyezés eseteit.

Az engedély tartalmi elemeit határozza meg, valamint az engedélyezés, az engedély megtagadás, visszavonás, megtiltás eseteit szabályozza.  Az engedélyről történő döntés a Képviselő-testület hatásköre. 

V. Fejezethez

31.§-hoz

Ajka” helységnév és az önkormányzat jelképeinek használatára vonatkozó szabályok megszegésének eseteire vonatkozó szankciókat tartalmazza.

VI. Fejezethez

32.§- hoz

A rendelet hatályba lépéséről és Ajka város Önkormányzata Képviselő-testületének „Ajka” helységnév, valamint az önkormányzat jelképeinek használatáról szóló 2/2014.(III.04.) önkormányzati rendelet hatályon kívül helyezéséről rendelkezik. 
Ajka, 2015. július 6.










Dr. Jáger László










címzetes főjegyző



� Hatályon kívül helyezte: 7/2023.(II.15.) rendelet


� (3)-(5) bekezdést módosította: 7/2023.(II.15.) rendelet





